Nr.18633/27.03.2018

EXPUNERE DE MOTIVE

privind aprobarea modalității de gestiune a transportului public local de călători prin curse regulate în Municipiul Sfântu Gheorghe

În municipiul Sfântu Gheorghe în prezent serviciul de transport public local de persoane în curse regulate este gestionat de operatorul de transport MULTI-TRANS S.A. Sfântu Gheorghe, în baza Contractului de delegare nr. 29.347/2013 încheiat între Municipiul Sfântu Gheorghe şi întreprinderea publică MULTI-TRANS S.A. Sfântu Gheorghe, care își încetează valabilitatea la data de 15.06.2019.

Pentru asigurarea continuității executării acestui serviciu public de interes economic general se propune realizarea modului de organizare, exploatare, gestionarea şi funcţionare a serviciului de transport public astfel încât fiecărui cetăţean să-i fie asigurat, într-o manieră performantă şi nediscriminatorie, accesul la acest serviciu public, prin aplicarea legislației relevante în vigoare, corelată, și anume: Legea serviciilor comunitare de utilități publice nr. 51/2006, republicată, Legea nr. 92/2007 actualizată, a serviciilor de transport public local, Legea administrației publice locale nr. 215/2001, republicată, cu modificările și completările ulterioare, Legea-cadru a descentralizării nr. 195/2006, Legea finanțelor publice locale nr. 273/2006, respectiv Regulamentul (CE) nr. 1370/2007.

Pentru îndeplinirea la termen a obligațiilor ce le revin autorităților publice locale, și

Având în vedere că la nivelul Uniunii Europene este adoptat Regulamentul (CE) nr. 1370/2007 al Parlamentului European şi al Consiliului privind serviciile publice de transport feroviar și rutier de călători și de abrogare a Regulamentelor (CEE) nr. 1191/69 și nr. 1107/70 ale Consiliului al cărui scop este definirea modului „în care, în conformitate cu normele dreptului comunitar, autoritățile competente pot acționa în domeniul transportului public de călători pentru a garanta prestarea de servicii de interes general care sunt, printre altele, mai numeroase, mai sigure, de calitate mai bună sau au costuri mai scăzute decât cele pe care le-ar fi permis numai acțiunea forțelor pieței” și care, prin impactul major asupra organizării, reglementării și controlului prestării serviciului de transport public local, impune abordarea într-o viziune nouă, integrată, a legislației în vigoare aplicabile serviciului de transport public de călători,

A fost elaborat un Studiu de oportunitate în vederea stabilirii modalității de gestiune a transportului public local de călători prin curse regulate în Municipiul Sfântu Gheorghe, care cuprinde elementele de bază privind: aria teritorială, strategia municipiului Sfântu Gheorghe privind serviciile de transport public, traseele, tarifele și politica socială a municipiului, prezentarea operatorului, controlul exercitat de către Consiliul Local asupra activității operatorului, tipul de atribuire vizat, serviciile și zonele potențial vizate de atribuirea respectivă, mecanismul de compensare, standardele de calitate, data de început și durata preconizate ale contractului de servicii publice.

Având în vedere mărimea suprafeței teritoriului administrativ al municipiului Sfântu Gheorghe, cât si configuraţia stradală a municipiului, este oportună atribuirea directă într-un singur pachet, unui singur operator de transport intern, în cazul nostru MULTI-TRANS S.A.

Municipiul intenţionează să atragă fonduri ale Uniunii Europene pentru investiţiile prevăzute în Planul de Mobilitate Urbană Durabilă pentru modernizarea infrastructurii şi a dotărilor de transport public local de călători, cu ajutorul Programului Operațional Regional 2014-2020, Axa prioritară 4: Sprijinirea dezvoltării urbane durabile, Prioritatea de investiții 4e: Promovarea unor strategii cu emisii scăzute de dioxid de carbon pentru toate tipurile de teritorii, în special pentru zonele urbane, inclusiv promovarea mobilității urbane multimodale durabile și a măsurilor de adaptare relevante pentru atenuare, Obiectivul specific 4.1: Reducerea emisiilor de carbon în municipiile reședință de județ prin investiții bazate pe planurile de mobilitate urbană durabilă.

Acestea presupune un Contract de delegare tip Contract de Servicii Publice încheiat în conformitate cu legislaţia Uniunii Europene.

Consider oportun aprobarea Studiului de oportunitate în baza căruia se va elabora Contractul de delegare a serviciilor de transport public local de călători pentru Municipiul Sfântu Gheorghe prin *atribuire directă* către *operatorul intern de transport public local MULTI-TRANS S.A*. – întreprindere publică, acționar unic Consiliul Local al municipiului Sfântu Gheorghe-, pentru 6 ani (fiind posibil pentru o durată de10 ani în cazul în care va intra în vigoare OUG aflat în prezent în faza de proiect - în perioada în care propunerea de act normativ se află sub procedura determinată de transparența decizională - pentru modificarea şi completarea unor acte normative în domeniul serviciilor comunitare de utilităţi publice (a legilor 92 si 51/2007), pentru eliminarea inadvertenţelor dintre legislaţia europeană şi legislaţia naţională în materia serviciilor comunitare de utilităţi publice), determinată de necesitatea gestionării în continuare a serviciilor de transport public local de călători în condiții de calitate, siguranță, capacitate managerială și raport calitate/preț cât mai mic, de către un operator de transport public de persoane cu experiență care deține capacitatea tehnică și managerială necesară și are abilitatea de a satisface necesitățile populației în acest domeniu.

VICEPRIMAR,

TOTH-BIRTAN CSABA