Nr.18634/27.03.2018

RAPORT DE SPECIALITATE

privind aprobarea modalității de gestiune a transportului public local de călători prin curse regulate în Municipiul Sfântu Gheorghe

Serviciul de transport public local de persoane în curse regulate în municipiul Sfântu Gheorghe în prezent este gestionat de operatorul de transport MULTI-TRANS S.A. Sfântu Gheorghe, în baza Contractului de delegare nr. 29.347/2013 încheiat între Municipiul Sfântu Gheorghe şi întreprinderea publică MULTI-TRANS S.A. Sfântu Gheorghe, care își încetează valabilitatea la data de 15.06.2019.

În conformitate cu prevederile legislației comunitare, a Regulamentului (CE) nr. 1370/2007 al Parlamentului European şi al Consiliului privind serviciile publice de transport feroviar și rutier de călători și de abrogare a Regulamentelor (CEE) nr. 1191/69 și nr. 1107/70 ale Consiliului este considerat serviciu public de transport călători transportul public de călători care îndeplineşte, cumulativ, următoarele condiţii:

* este recunoscut, potrivit prevederilor din Regulamentul (CE) nr. 1370/2007, ca fiind de interes economic general şi este prestat regulat către public în mod nediscriminatoriu şi continuu;
* asigură satisfacerea nevoilor de mobilitate esenţiale ale colectivităților locale, a căror îndeplinire nu poate fi realizată complet decât prin intervenţia autorităţilor locale competente;
* se organizează sub controlul, responsabilitatea şi coordonarea autorităţilor locale competente;
* se prestează în aria teritorială de competenţă a unităţii administrativ-teritoriale sau a asociației intercomunitare de transport public, după caz;
* este efectuat cu mijloace de transport înmatriculate sau înregistrate, după caz, în judeţul sau localitatea de operare;
* se prestează de către operator în baza unui contract de servicii publice încheiat cu autoritatea locală competentă;
* operatorul are drepturi exclusive pe traseul sau grupa de trasee care face obiectul contractului de servicii publice;
* se prestează cu regularitate pe trasee sau grupe de trasee, cu respectarea graficelor de circulaţie aferente programului de transport;
* călătorii transportați sunt îmbarcați sau debarcați în puncte de oprire fixe prestabilite prin programul de transport, denumite staţii, gări, autogări sau capete de traseu, după caz;
* pentru prestarea serviciului, călătorii plătesc un tarif de călătorie, pe baza titlurilor de călătorie al căror regim este stabilit prin hotărâri ale autorităţilor locale competente, în conformitate cu legislația financiar-fiscală în vigoare.

Având în vedere ca la nivelul Uniunii Europene este adoptat Regulamentul (CE) nr. 1370/2007, al cărui scop este definirea modului „în care, în conformitate cu normele dreptului comunitar, autoritățile competente pot acționa în domeniul transportului public de călători pentru a garanta prestarea de servicii de interes general care sunt, printre altele, mai numeroase, mai sigure, de calitate mai bună sau au costuri mai scăzute decât cele pe care le-ar fi permis numai acțiunea forțelor pieței” și care, prin impactul major asupra organizării, reglementării și controlului prestării serviciului de transport public local, impune abordarea într-o viziune nouă, integrată, a legislației în vigoare aplicabile serviciului de transport public de călători,

Pentru asigurarea continuității executării acestui serviciu public de interes economic general se propune realizarea modului de organizare, exploatare, gestionarea şi funcţionare a serviciului de transport public astfel încât fiecărui cetăţean să-i fie asigurat, într-o manieră performantă şi nediscriminatorie, accesul la acest serviciu public, prin aplicarea legislației relevante în vigoare, corelată, și anume: Legea serviciilor comunitare de utilități publice nr. 51/2006, republicată, Legea nr. 92/2007 actualizată, a serviciilor de transport public local, Legea administrației publice locale nr. 215/2001, republicată, cu modificările și completările ulterioare, Legea-cadru a descentralizării nr. 195/2006, Legea finanțelor publice locale nr. 273/2006, respectiv Regulamentul (CE) nr. 1370/2007.

În legislația din domeniul serviciilor publice sunt reglementate prevederile cu privire la serviciile publice de transport călători, și anume: serviciile publice de transport călători se prestează de către operatori numai în baza contractului de servicii publice încheiat cu autoritatea competentă, în condițiile legii, a cărui formă şi denumire, este:

a) hotărâre de dare în administrare a serviciilor de transport călători și a sistemelor publice de transport aferente, adoptată de autoritatea deliberativă a unităţii administrativ-teritoriale, în cazul încredinţării serviciilor către operatorii interni de drept public, cu personalitate juridică, din subordinea consiliului local sau consiliului județean, după caz;

b) contract de delegare a gestiunii serviciilor de transport călători în cazul atribuirii serviciilor către operatorii privați sau operatorii interni de drept privat cu statut de societăți.

Pentru armonizarea cu Regulamentul CE nr. 1370/2007, în viitorul contract de delegare a gestiunii serviciului de transport public local de persoane se vor utiliza o serie de concepte precum: obligație de serviciu public, drepturi exclusive, compensație de serviciu public, diferențe de tarif, contract de serviciu public, operator intern, atribuire directă ș.a.

Studiul de oportunitate clarifică rolul, competenţele şi responsabilităţile autorităţii administraţiei publice locale şi stabileşte drepturile şi obligaţiile acestuia cu privire la înființarea, organizarea, gestionarea și prestarea serviciului de transport public de călători la nivelul unității administrativ-teritoriale., așa cum reiese și din Expunerea de motive a viceprimarului nr. 18633/2018.

Municipiul intenţionează să atragă fonduri ale Uniunii Europene pentru investiţiile prevăzute în Planul de Mobilitate Urbană Durabilă pentru modernizarea infrastructurii şi a dotărilor de transport public local de călători, cu ajutorul Programului Operațional Regional 2014-2020, Axa prioritară 4: Sprijinirea dezvoltării urbane durabile, Prioritatea de investiții 4e: Promovarea unor strategii cu emisii scăzute de dioxid de carbon pentru toate tipurile de teritorii, în special pentru zonele urbane, inclusiv promovarea mobilității urbane multimodale durabile și a măsurilor de adaptare relevante pentru atenuare, Obiectivul specific 4.1: Reducerea emisiilor de carbon în municipiile reședință de județ prin investiții bazate pe planurile de mobilitate urbană durabilă. Acestea presupune un Contract de delegare tip Contract de Servicii Publice încheiat în conformitate cu legislaţia Uniunii Europene.

Pentru îndeplinirea la termen a obligațiilor ce le revin autorităților publice locale, Direcția Tehnică și monitorizare societăți comerciale și servicii comunitare de utilități publice propune Proiectul de hotărâre Consiliului Local al municipiului Sfântu Gheorghe spre analiză și dezbatere în vederea luării unei decizii privind oportunitatea și stabilirea modalității de gestiune - gestiune directă - a serviciului de transport public local de persoane, prin încheierea unui contract de delegare, atribuit direct operatorului intern MULTI-TRANS .SA.

Director,

Száraz György Șef birou,

Köllő Ildikó